<classify> WAKULIMA wa korosho mkoani Mtwara, wamesema kuanzia sasa hawatafanya mbwembwe kutokana na jeuri ya fedha za zao hilo kuu la uchumi Tanzania kwa sasa, akitolea mfano unyweshaji wa soda na juisi kwa wanyama kama mbuzi, au bia kwa ndege jamii ya kuku.Badala yake, wamedhamiria kujiimarisha kiuchumi na shughuli nyingine kimaendeleo na kuliimarisha zao hilo lililopewa msukumo mpya na Serikali ya Awamu ya Tano chini ya Rais, Dk John Magufuli.Hayo yalisemwa jana mjini hapa na Diwani wa Kata ya Mtonya mjini Newala, Masoud Mbelenje alipozungumza na waandishi wa habari juu ya utekelezaji wa agizo la Rais Magufuli aliyeagiza Serikali kununua korosho yote nchini baada ya wafanyabiashara kuonekana kutaka kuyumbisha soko la zao hilo na pia kuwapo kwa dalili za kutaka kuwanyonya wakulima.Biashara ya kunywesha juisi na soda mbuzi sasa basi. Tumebaini ulikuwa ulimbukeni, sasa tunageukia maendeleo na kuboresha kilimo cha korosho kwa sababu tumebaini tuna Serikali imara inayopigania maendeleo ya watu wake.Kama soko la uhakika lipo, kwa nini tusifanye ya maana kwa maendeleo yetu, familia zetu na taifa ka ujumla? Hakika serikali inatutoa katika unyonyaji wa mkulima, alisema.Alisema wananchi wameguswa na uamuzi huo wa serikali na kuitaka kamwe isirudi nyuma, kwani kwa muda mrefu wakulima walinyumbishwa na wafanyabiashara hivyo kutonufaika na kazi ngumu ya jasho lao.Ndugu zangu, kama kuna jambo amewafanyia wakulima wa korosho, basi ni uamuzi huu wa kutuondoa wakulima katika mikono ya wafanyabiashara ambao miaka nenda miaka rudi walikuwa wakikandamiza wakulima kwa bei zisizoendana na uhalisia wa gharama za kuandaa, kutunza mashamba ya korosho ikiwa ni pamoja na pembejeo.Si kununua tena, bali Rais amepaisha bei kushinda ile ya wastani wa Shilingi 2,500 katika Soko la Dunia. Tunampongeza na tunaipongeza Serikali kwa kuwajali wakulima wa korosho. Ameturejeshea heshima kubwa wakulima wa korosho na kama ingekuwa amri yetu, hakika Mwaka 2020 tungependa asipingwe na yeyote katika Uchaguzi Mkuu ili aendelee kuipeleka nchi pazuri, alisema Mbelenje.Aliongeza kuwa kuna wakati walianza kukata tamaa ya kuweka nguvu katika kilimo, lakini sasa wamepata nguvu mpya mithili ya enzi za uhai wa Baba wa Taifa, Mwalimu Julius Nyerere kwani alilithamini zao la korosho na hata kujenga viwanda katika maeneo mengi ya mikoa ya Kusini.Kauli ya Mbelenje, imeungwa mkono na wakulima wa wilaya za Newala na Tandahimba walioujaza mji wa Newala kufuatilia taarifa za malipo ya bidhaa zao za korosho ambazo tayari ziko kwenye maghala.Mkuu wa Wilaya ya Newala, Aziza Mangosongo akizungumza na wananchi katika maeneo mbalimbali, alisema taratibu za malipo zinaandaliwa ikiwa ni pamoja na uhakiki ili wakulima waanze kulipwa haraka kama lilivyo kusudio la Rais Magufuli ambaye ameiagiza Benki ya Maendeleo ya Kilimo TADB kutoa fedha za kununua korosho zote za wakulima katika msimu huu wa mauzo ya korosho.  <topic>: KITAIFA 